Harald Olaf Hugo Hals

Harald Olaf Hugo Hals (Harald Hals II) (født 11. januar 1905 i Spokane, Washington, død 27. september 1968 i Oslo) var en norsk kunsthistoriker, mest kjent som direktør for Oslo Bymuseum 1950–67.

Dit kom han i 1949 fra stillinger som konservator ved Stavanger Museum 1932–39 og fylkeskonservator i Vestfold (Tønsberg) 1939–48, bare avbrutt av den andre verdenskrig. I sine siste år ved Bymuseet var han også byantikvar i Oslo 1963–67.  Graden cand.philol. i kunsthistorie fikk han i 1928 ved Universitetet i Oslo for avhandlingen Arkitekten Linstow og hans innsats i norsk bygningshistorie. Harald Hals II medvirket til feiringen av 900-årsjubileet for Oslo ved å lage tematiske utstillinger om byhistorien i hovedbygningen på Frogner hovedgård som supplement til kommunens jubileumsutstilling i sidefløyen og den nyoppførte adkomsthallen, tegnet av arkitekt Erling Viksjø.

Som museumsdirektør tok han i 1951 initiativet til å gjenopplive det tradisjonsrike  Christianiamarkedet på Youngstorget, som var blitt avviklet i 1899. Ved museets 50-årsjubileun i 1955 startet han museets tidsskrift Byminner. Han tok også initiativet til de historiske byvandringene Kjenn din by.

Han var sønn av arkitekt Harald Hals (1876–1959), som arbeidet som arkitekt i USA frem til 1911, således ble Harald Hals II (ja, han kalte seg selv Harald Hals II) født i Spokane.

Referanser 

Norske kunsthistorikere
Norske museumsfolk
Personer fra Oslo
Personer fra Spokane
Museumsdirektører